b'\n_START_ARTICLE_\nAuxilia-joukot\n_START_PARAGRAPH_\nAuxilia-joukot (lat. auxiliarius, monikko auxiliarii) olivat Rooman armeijan tukijoukkoja. Auxiliat toimivat legioonien tukena esimerkiksi jousimiehin\xc3\xa4, keih\xc3\xa4smiehin\xc3\xa4 (joita k\xc3\xa4ytettiin ratsuv\xc3\xa4ke\xc3\xa4 vastaan), kevyen\xc3\xa4 jalkav\xc3\xa4ken\xc3\xa4, ratsuv\xc3\xa4ken\xc3\xa4, jousiratsuv\xc3\xa4ken\xc3\xa4, linkomiehin\xc3\xa4, keih\xc3\xa4\xc3\xa4nheitt\xc3\xa4jin\xc3\xa4 ja raskaana jalkav\xc3\xa4ken\xc3\xa4.\n_START_SECTION_\nAuxilia-joukkojen k\xc3\xa4yt\xc3\xb6n syyt\n_START_PARAGRAPH_\nAuxilia-joukot eiv\xc3\xa4t olleet "virallisesti" osa Rooman armeijaa, eik\xc3\xa4 heill\xc3\xa4 ollut kansalaisuutta, mutta he olivat eritt\xc3\xa4in t\xc3\xa4rkeit\xc3\xa4 Rooman armeijassa, sill\xc3\xa4 Rooman kansalaisuus ei ollut yleinen, ja asepalveluksen suorittaminen merkitsi perinn\xc3\xb6llisten Rooman kansalaisoikeuksien saamista. (Augustuksen valtakauden aikana Roomassa oli vain noin 7 miljoonaa kansalaista ja koko v\xc3\xa4kiluku oli l\xc3\xa4hell\xc3\xa4 70 miljoonaa) Toisaalta vain kansalaiset saivat liitty\xc3\xa4 legioonaan. Auxiliariuksille maksettiin puolet siit\xc3\xa4 mit\xc3\xa4 legioonalaisille maksettiin ja heille annettiin kansalaisuus 20 vuoden palvelun j\xc3\xa4lkeen, jolloin heid\xc3\xa4t my\xc3\xb6s kotiutettiin armeijasta. Auxiliariukset olivat halpoja, joten heist\xc3\xa4 tuli eritt\xc3\xa4in t\xc3\xa4rkeit\xc3\xa4 rajajoukkoja etenkin my\xc3\xb6hemmin, kun Rooman valtakunta siirtyi puolustukseen. Kun Caracalla vuonna 212 taloudellisista syist\xc3\xa4 antoi l\xc3\xa4hes kaikille kansallisuuden, ero legioonalaisten ja auxiliariusten v\xc3\xa4lill\xc3\xa4 tuli l\xc3\xa4hes mit\xc3\xa4tt\xc3\xb6m\xc3\xa4ksi. My\xc3\xb6hemmin auxiliariuksia alettiin rekrytoida Rooman kansalaisista.\n_START_SECTION_\nAuxilia-joukkojen teht\xc3\xa4v\xc3\xa4t\n_START_PARAGRAPH_\nUseimmin k\xc3\xa4ytettyj\xc3\xa4 auxilioita olivat kuitenkin jousimiehet, keih\xc3\xa4smiehet ja ratsuv\xc3\xa4ki. Ratsuv\xc3\xa4ke\xc3\xa4 roomalaisilla oli joskus liiankin v\xc3\xa4h\xc3\xa4n, joten he usein palkkasivat auxilia-ratsuv\xc3\xa4ke\xc3\xa4 (equites auxiliarii) muun muassa germaaneista, numidialaista, skyyteist\xc3\xa4, sarmaateista ja alaaneista, joista saatiin luultavasti parasta ratsuv\xc3\xa4ke\xc3\xa4. Keih\xc3\xa4smiehi\xc3\xa4 saatiin l\xc3\xa4hes mist\xc3\xa4 tahansa. He k\xc3\xa4yttiv\xc3\xa4t peruskeih\xc3\xa4st\xc3\xa4 eik\xc3\xa4 Pilum-keih\xc3\xa4st\xc3\xa4, joka oli tarkoitettu heittokeih\xc3\xa4\xc3\xa4ksi. Todella hyvi\xc3\xa4 jousimiehi\xc3\xa4 saatiin esimerkiksi Palestiinasta, Palmyrasta ja Kreetalta. Eritt\xc3\xa4in hyvi\xc3\xa4 linkomiehi\xc3\xa4 saatiin puolestaan Baleaareilta. Heit\xc3\xa4 k\xc3\xa4ytettiin legioonassa, koska linkojen etuna oli se, ett\xc3\xa4 kivet olivat vaikeasti havaittavissa ilmassa niiden pienuuden takia. Lis\xc3\xa4ksi linkomiehet olivat melko tehokkaita ei-panssaroituja kohteita vastaan ja heilt\xc3\xa4 loppuivat harvoin ammukset toisin kuin jousimiehilt\xc3\xa4. Sit\xc3\xa4kin t\xc3\xa4rke\xc3\xa4mp\xc3\xa4\xc3\xa4 oli, ett\xc3\xa4 linkomiehet ja jousimiehet t\xc3\xa4ydensiv\xc3\xa4t toisiaan. Nuolet iskeytyiv\xc3\xa4t kohteisiinsa korkeahkon lentoratansa vuosi yl\xc3\xa4viistosta. T\xc3\xa4m\xc3\xa4 pakotti vastapuolen taistelijat nostamaan kilpens\xc3\xa4 niit\xc3\xa4 vastaan siten, ett\xc3\xa4 alaruumis tai ainakin jalat ja nivuset j\xc3\xa4iv\xc3\xa4t suojattomiksi. Linkomiesten samaan aikaan ampumat ammukset sen sijaan lensiv\xc3\xa4t huomattavasti suoremmassa linjassa ja saattoivat n\xc3\xa4in paljastuneet ruumiinosat vaaraan._NEWLINE_Monet auxiliariukset suorittivat my\xc3\xb6s armeijassa siviiliammattitutkinnon. Kaikkien aikojen tunnetuin auxiliarius lienee ollut apostoli Paavalin is\xc3\xa4, joka oli oppinut auxiliariuksena teltantekij\xc3\xa4n ammatin ja saanut perinn\xc3\xb6llisen Rooman kansalaisuuden.'